ΕΛΛΗΝΙΚΗ ΔΗΜΟΚΡΑΤΙΑ
ΕΙΡΗΝΟΔΙΚΕΙΟ ΚΑΛΥΜΝΟΥ                                     
                                                 ΑΝΑΚΟΙΝΩΣΗ
Λαμβάνοντας υπόψη αφενός την υπ' αριθμ. Δ1α/ΓΠ.οικ.: 9147/10-2-2021 (ΦΕΚ Β΄ 534/10-2-2021) Κοινή Υπουργική Απόφαση και αφετέρου το ότι το νησί της Καλύμνου υπήχθη από την 20η-2-2021 σε επίπεδο πολύ υψηλού κινδύνου-βαθύ κόκκινο ανακοινώνεται ότι μέχρι την 1η-3-2021 και ώρα 06.00’ θα ισχύσουν τα εξής: 
Αναστέλλονται οι νόμιμες και δικαστικές προθεσμίες για τη διενέργεια διαδικαστικών πράξεων και άλλων ενεργειών ενώπιον των υπηρεσιών των δικαστηρίων και των εισαγγελιών, καθώς και η παραγραφή των συναφών αξιώσεων. Οι προθεσμίες για κατάθεση προσθήκης αντίκρουσης των υποθέσεων που συζητήθηκαν στις 17 Φεβρουαρίου 2021, οι προθεσμίες κατάθεσης προτάσεων και προσθήκης-αντίκρουσης της νέας τακτικής και των υπερχρεωμένων σύμφωνα με τις διατάξεις του ν.4745/2020, παρατείνονται, εφόσον λήγουν κατά το χρονικό διάστημα της αναστολής. Συνεπώς κατά το ως άνω διάστημα δεν θα λάβει χώρα κατάθεση προσθήκης-αντίκρουσης των υποθέσεων που συζητήθηκαν στις 17-2-2021 ούτε κατάθεση προτάσεων και προσθήκης-αντίκρουσης κατ’ άρθρο 237 παρ. 1 και 2 ΚΠολΔ καθώς και κατά τα άρθρα 4H και 4Θ του Ν. 3869/2010, όπως τα δύο τελευταία άρθρα προστέθηκαν με το άρθρο 1 Ν.4745/2020, καθόσον οι προβλεπόμενες στα άρθρα αυτά προθεσμίες είναι σε αναστολή. 
Θα κατατίθενται δικόγραφα από τους πληρεξούσιους δικηγόρους μόνο σε υποθέσεις ασφαλιστικών μέτρων και εκουσίας δικαιοδοσίας ΕΦΟΣΟΝ υπάρχει αίτημα για χορήγηση προσωρινής διαταγής ή ανάκλησής της και μόνο μετά από ραντεβού στο τηλέφωνο 2243029550 ή στο e-mail eirkalymnou@gmail.com. Η χορήγηση ή ανάκληση προσωρινών διαταγών θα γίνεται χωρίς την κλήτευση του αντιδίκου. Εκτός της ως άνω εξαίρεσης ΔΕΝ θα πραγματοποιείται κατάθεση δικογράφων, αιτήσεων δημοσίευσης διαθήκης, αιτήσεων νομικής βοήθειας, αιτήσεων αναγνώρισης σωματείων και τροποποίησης των καταστατικών αυτών, αιτήσεων έκδοσης κληρονομητηρίων και αιτήσεων έκδοσης διαταγών πληρωμής και απόδοσης μισθίου. 
ΔΕΝ θα πραγματοποιούνται θεωρήσεις γνησίου της υπογραφής για συναινετικά διαζύγια, δηλώσεις τρίτου, αποποιήσεις κληρονομίας και δεν θα χορηγούνται αντίγραφα και απόγραφα αποφάσεων.
ΔΕΝ θα πραγματοποιούνται ένορκες βεβαιώσεις ούτε συναινετικές εγγραφές προσημειώσεων υποθήκης ή ανακλήσεις αυτών. 
Θα δημοσιεύονται αποφάσεις και διατάξεις.
Αιτήσεις για χορήγηση πιστοποιητικών από τη γραμματεία του Ειρηνοδικείου θα υποβάλλονται  ΜΟΝΟ ηλεκτρονικά στην ηλεκτρονική διεύθυνση eirkalymnou@gmail.com στις οποίες θα επισυνάπτονται και όλα τα απαιτούμενα για την έκδοση των πιστοποιητικών δικαιολογητικά. και όχι με φυσική παρουσία των αιτούντων στο χώρο του Ειρηνοδικείου. Θα χορηγούνται μόνο όσα πιστοποιητικά μπορούν να αποσταλούν ηλεκτρονικά. ΔΕΝ θα χορηγούνται αντίγραφα δημοσιευθεισών διαθηκών.
Θα διενεργείται προκαταρκτική εξέταση-προανάκριση προς περαίωση εισαγγελικών παραγγελιών που έχουν χαρακτηρισθεί ως επείγουσες-κατεπείγουσες, καθώς και στις περιπτώσεις δικογραφιών που κατά την κρίση της Ειρηνοδίκη που εκτελεί χρέη προανακριτικού υπαλλήλου χρήζουν άμεσης αντιμετώπισης όσον αφορά τον χειρισμό ή την περαίωση τους.

ΥΠΕΝΘΥΜΙΖΕΤΑΙ ΟΤΙ: Άπαντες οι εισερχόμενοι στο κατάστημα του Ειρηνοδικείου υποχρεούνται: 1) Να φορούν μάσκα και να χρησιμοποιούν αντισηπτικό (υπάρχει διαθέσιμο στους χώρους του Ειρηνοδικείου) 2) Να τηρούν απόσταση μεταξύ τους τουλάχιστον 1,5 μέτρο 3) ΝΑ ΕΙΣΕΡΧΟΝΤΑΙ ΕΝΑΣ-ΕΝΑΣ ΣΤΟΥΣ ΧΩΡΟΥΣ ΤΩΝ ΓΡΑΦΕΙΩΝ ΤΟΥ ΕΙΡΗΝΟΔΙΚΕΙΟΥ ΚΑΛΥΜΝΟΥ.

                                                Κάλυμνος, 20-2-2021
                                        Η Δόκιμη Ειρηνοδίκης Καλύμνου

